Aðstæður hafa verið gríðarlega erfiðar til leitar . Ljósmynd / Aðsend Dregið verður úr leit í ánni sjálfri , Núpá , sem drengurinn féll ofan í í gær . Viðbragðsaðilar verða við leitarstörf við ána í nótt og leit verður fram haldið í fyrramálið af fullum krafti . Útlit er fyrir að betra veður verði á morgun til leitar . Aðgerðastjórn leitarinnar tók þessa ákvörðun í kvöld . Þetta kemur fram í tilkynningu frá lögreglunni á Norðurlandi eystra . Aðstæður á vettvangi eru mjög krefjandi og lélegt skyggni á köflum . Vakta þarf ána að hluta því að áin hleður upp krapa sem getur síðan runnið af stað með stuttum fyrirvara og þar með eykst straumurinn í ánni yfir það svæði sem leitað er á . Slíkt gerðist í eitt skipti rétt fyrir klukkan 18 og skapaðist þá ákveðin hætta en góð viðbrögð og viðvaranir urðu til þess að ekki hlaust slys af .